# Apple Network Server

### Wikipedia

Apple Network Server (tunnettu myös nimillä Shiner tai ANS) oli Apple Computerin huhtikuussa 1996 julkaisema palvelintietokonemallisto. Laitteet menestyivät huonosti ja niiden myynti lakkautettiin huhtikuussa 1997. Ensimmäisessä julkaisussa markkinoille asetettiin kaksi mallia, Network Server 500/132 ($11 000) ja Network Server 700/150 ($15 000). Syyskuussa 1996 ilmestyi jälkimmäisen päivitetty versio Network Server 700/200 ($19 000). Laitteet suunniteltiin käyttämään IBM:n AIX-käyttöjärjestelmää ja Macintosheissa käytetyn Mac OS:n ajaminen Apple Network Server -koneissa estettiin palvelinten ROM-piiriin talletetun ohjelman avulla.

Apple Network Server -malleja ei tule sekoittaa Apple Workgroup Server -tietokoneisiin, jotka olivat palvelinkäyttöön päivitettyjä työasemia. Applen Apple Network Serverin jälkeinen palvelinmallisto tunnetaan nimellä Xserve.

## [muokkaa] Laitteisto

ANS 700/200 -palvelimen prosessorikortti.

Apple Network Serverin laitteistoratkaisut muistuttavat IBM:n RS/6000-tietokoneen ja Power Macintosh 9500:n toteutuksissa käytettyä tekniikkaa. ANS 500/132 ja ANS 700/150 käyttävät PowerPC 604-prosessoria kellotaajuuksilla 132 MHz ja 150 MHz, ja ne sisältävät 32 KT:n L1-prosessorivälimuistin. ANS 700/200 toimii 200 MHz:n PowerPC 604e -prosessorilla ja käyttää 64 KT:n prosessorivälimuistia. Kaikissa malleissa on SIMM-pohjainen L2-välimuistiratkaisu, jonka oletuskoko on 512 KT (ANS 500/132) tai 1 MT. Laiteväylä on 44 MHz (ANS 500/132) tai 50 MHz (700/*). 168-pinnaisia DIMM-keskusmuistipaikkoja on kahdeksan ja laitteeseen on mahdollista asentaa 1 GT RAMia[1]. ANS 500/132 ja 700/150 toimitettiin 32 MT:n keskusmuistilla, ANS 700/200 48 MT:n keskusmuistilla[2].

Palvelimissa on sisäinen, kaksikanavainen SCSI-2 -ohjain, 25-nastainen SCSI-1 -liitin ja 1.44 MT:n SuperDrive -levykeasema. Muita laajennusmahdollisuuksia ovat kuusi PCI-korttipaikkaa, ADB-portti, kaksi sarjaporttia ja AAUI-liitäntä. Näyttökortin liitäntä on standardia VGA-tyyppiä ja koneen mukana toimitettiin sovitin Applen omiin näyttölaitteisiin.

Apple Network Serverien kotelo on lukittava, helposti operoitava ja se sisältää pienen LCD-näytön nopeaa diagnosointia varten. Kotelossa on seitsemän lisälaitepaikkaa, joista kaksi oli toimitettaessa varattu kovalevyä ja CD-ROM-asemaa varten. ANS 700/* -koneet tukevat myös lennosta vaihdettavaa virransyöttöyksikköä. Kotelo on kooltaan 61.5cm x 41.5cm x 45cm ja painaa yli 40 kilogrammaa.

### [muokkaa] Deep Dish

Apple suunnitteli ja rakensi prototyypin uudesta Apple Network Server 300 -mallista, jonka projektinimenä oli Deep Dish. Julkaisematta jäänyt laite oli standardin 19" räkin levyinen ja 4U:n korkuinen. Laitetta suunniteltiin verkkopalvelinkäyttöön ja pienten yritysten informaatiopalvelimeksi[3].

## [muokkaa] Ohjelmisto

Apple Network Serverien mukana toimitettiin AIX-käyttöjärjestelmän versiot AIX for Apple Network Servers 4.1.4 ja 4.1.5. Käyttöjärjestelmä erosi normaalista AIX-käyttöjärjestelmästä Applen omien ohjelmien kautta, joihin kuului muun muassa AppleShare -palvelu. Applella oli aiemmin ollut oma, Unix-pohjainen käyttöjärjestelmä, joka oli aiemmin lakkautettu eikä tukenut PowerPC-alustaa. Apple Network Server oli yhteensopiva RS/6000:n ohjelmistojen kanssa pienin eroin[4].

Laitteeseen on mahdollista asentaa vaihtoehtoinen käyttöjärjestelmä[5].

## [muokkaa] Lähteet

1. ↑ Apple Network Server 700 Specs, We Love Macs (englanniksi). Luettu 2. lokakuuta 2006.
2. ↑ Laitteiden tekniset tiedot Applen sivuilla: ANS 500/132, ANS 700/150 ja ANS 700/200 (englanniksi). Luettu 2. lokakuuta 2006.
3. ↑ Tom Owad, Deep Dish: Prototype ANS 300, Applefritter (englanniksi). Luettu 2. lokakuuta 2006.
4. ↑ Apple's AIX binary compatibility guide palvelimella eric.co.uk, Apple Computer (englanniksi). Luettu 2. lokakuuta 2006.
5. ↑ Eddie Bindt, Guide to installing Yellowdog Linux 2.x on the ANS, Shirer.info (englanniksi). Luettu 2. lokakuuta 2006.

## [muokkaa] Aiheesta muualla

- Everymac.comin Apple Network Server -sivut

Haettu osoitteesta http://fi.wikipedia.org../../../a/p/p/Apple_Network_Server_322c.html

Luokka: Apple

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English